আর্গোস্টেরল
আর্গোস্টেরল (আর্গোস্টা-৫,৭,২২-ট্রাইএন-৩β-অল) হলো একটি মাইকোস্টেরল যা ছত্রাক এবং প্রোটোজোয়া কোষের ঝিল্লিতে পাওয়া যায়। রসায়নবিদের ভাষায় এটি একটি ৫,৭-ডায়েন অক্সিস্টেরল। কোলেস্টেরল প্রাণী কোষে যে কাজ করে আর্গোস্টেরলও সেইসব কিছু কাজ করতে পারে। আর্গোস্টেরল একটি স্নেহপদার্থ। যেহেতু অনেক ছত্রাক এবং প্রোটোজোয়া আর্গোস্টেরল ছাড়া বাঁচতে পারে না তাই যেসব উৎসেচক আর্গোস্টেরল সংশ্লেষিত করে, সেইসব উৎসেচক ওষুধের গবেষণার ক্ষেত্রে খুব গুরুত্বপূর্ণ হয়ে উঠেছে। মানুষের পুষ্টিতে আর্গোস্টেরল হলো ভিটামিন D2-এর একটি প্রোভিটামিন। খাদ্যের মধ্যে থাকা যেসব জৈব যৌগ প্রাণীদেহে গৃহীত হওয়ার পর বিভিন্ন ভিটামিনে রূপান্তরিত হয় তাদেরকে প্রোভিটামিন বলে। সূর্যালোকের অতিবেগুনী (ইউভি) রশ্মির প্রভাবে আর্গোস্টেরল একটি রাসায়নিক বিক্রিয়া ঘটিয়ে ভিটামিন D2 তৈরি করে।